două personaje 
in căutarea 


unei vieți pierdute 


Cine este Eugen Ionescu? Un scriitor ireverențios față de tradiția literară, iniția- 
torul turbulent al unui nou „credo“ teatral? Un rebel decis să denunțe conveniențele de 
gîndire şi simțire ale lumii contemporane? Un critic al formelor de viață capitaliste 
caracterizate prin obtuzitate şi minciună şi generînd în oameni un spirit gregar? Un 
sceptic, exprimîndu-și convingerea că orice societate înseamnă presiune, că „nici un sistem 
politic nu ne va elibera de durerea de a trăi“, iar toate ideologiile sînt deopotrivă de 
mnistificatoare ? Un poet gingaş în ale cărui elegii descifrăm — în negativ — admi- 
raţia pentru bucuriile vieţii, un liric vibrind în faţa frumuseţilor simple, şi pentru care 
lumea rămîne un miracol mereu tînăr? Un om neliniștit, torturat de coşmaruri fără 
nume, obsedat de moarte și citind în existenţă un mesaj al neantului? 

Este, probabil, una din voluptăţile cele mai mari ale lui Eugen Ionescu, aceea de 
a nu se constitui prizonierul unei formule, de a nu putea fi reductibil la o unică trăsă- 
tură, de a fi autorul unei opere ce nu se lasă simplificată și este refractară oricărei 
judecăţi parţiale. 

Scriitorul acesta care nu se adăpostește între zidurile unei credinţe calme şi defi- 
nitive, urmînd un itinerar cu mult mai sinuos decit ne-au lăsat s-o vedem, uneori, exe- 
geții săi, imprevizibil nu din capriciu, ci dintr-o necesitate a propriei sale creaţii, arată 
mereu o altă faţă a neliniştitului său talent. Şi nu încape îndoială că ceea ce s-a spus 

despre Scaunele nu mai e valabil pentru hinocerii, ori pentru Regele moare. Există, bine- 
înţeles, în scrisul lui Eugen Ionescu o linie de idei, un univers de simţăminte care-l 
caracterizează. Dar scriitorul e o lume în mișcare, și orbita pe care se roteşte e încă 
greu de definit. 

Construcţia dramatică din Foamea şi setea e de o severă rigoare, aproape clasică. 
Structura piesei Cintăreaţa cheală e insolită şi respinge deliberat convențiile tradiţionale 
ale teatrului. Bérenger ne apare în Rinocerii ca o fiinţă înspăimiîntată și revoltată de 
metamorfoza oamenilor în brute, de complicităţile pe care fascismul a izbutit să le tre- 
zească şi să le întreţină, el trăiește o dramă politică. Bérenger din Regele moare este 
omul desprins de societate, singur și fragil în faţa morţii, războindu-se cu o disperare, 
numai rareori ilară, cu fatalitatea. 

Încercaţi să reduceţi opera lui Eugen Ionescu la una singură din piesele sale şi 
o veţi sărăci, lumina fiecăreia sporind din confruntarea cu celelalte. 

Scaunele face parte din prima etapă a acestei creaţii. O etapă care a suscitat cele 
mai aprinse discuţii și controverse. Nu puţini și neînsemnaţi au fost, de pildă, cei ce au 
criticat ideea fundamentală a primelor sale lucrări dramatice: absurditatea condiţiei 

umane, caducitatea raţiunii și a acţiunii. Spre exemplu, într-o polemică vestită, Kenneth 
Tynan nega caracterul exemplar al viziunii lui Eugen Ionescu. „E o lume lugubră, de 
unde ar i pentru totdeauna excluse iluziile umaniste, încrederea în logică și în om“, 
scria criticul englez. 

În Scaunele (1951) ne sînt prezentaţi doi bătrîni în ziua morţii lor. De la 
începutul şi pînă aproape de sfîrșitul piesei, bărbatul şi femeia vorbesc, se agită şi 
aşteaptă. Conversaţia lor ne lasă să vedem că viaţa pe care au dus-o e făcută din 
plictis și din banalitate. Nu există nici o întîmplare în amintirile lor care să aibă preţ 
și să le justifice existenţa. Asistăm la o ultimă reprezentaţie a ceea ce a fost „fericirea“ 
ior. Ei povestesc evenimente mărunte, despre care nu ştim măcar dacă au avut loc, trec 
fulgerător de la o tristeţe fără gravitate la un entuziasm fără durată, evocă o intimitate 
ce este exclusiv rezultatul unei lungi convieţuiri și nu al unei comuniunii, se mint și se 
răsfaţă, se ceartă și se împacă. O vanitate deșartă îi însoțește mereu pe drumul dezolant 
deasupra căruia nu luminează steaua nici unei idei, nici unei pasiuni. lar reprezentaţia 
aceasta are loc în faţa unor oameni care seamănă leit cu ei, în faţa unor prezenţe care 
sînt niște absenţe, în faţa unor scaune goale şi care semnifică fiecare alt personaj. Ei au 
fost invitaţi ca să asculte mesajul celor doi bătrîni către umanitate, mesaj pe care-l va 
expune un orator de profesie. În fine, apare oratorul căruia bătrînii i-au încredințat 
sensul vieţii lor, şi cei doi, împăcaţi că n-au trăit zadarnic, se aruncă pe două ferestre 
opuse în apa miloasă care-i împresoară. Aşteptăm să vedem ce va spune oratorul. Dar 
oratorul e mut... 

E ciudat cît de transparentă ne apare astăzi această piesă și cît de lesne am 
utea-o povesti în stilul basmelor. A fost odată un moș şi o babă. La asfinţitul vieţii 
or, ei au chemat mulţi oaspeţi, mingîiaţi de nădejdea că n-au trăit degeaba. Lăudăroși 
şi limbuţi, le-au făgăduit să le spună tuturora ceva cu deosebire însemnat. Dar n-au 
reușit să zică nimic musafirilor singurătăţii lor și, încercînd să vestească lumii vrednicul 
lor sfîrșit, s-au acoperit și mai mult de rușine. Sărmanii, cîtă zădărnicie le-a fost să 
le fie și viaţa și moartea. 

Dintre toate piesele lui Eugen Ionescu, Scaunele ni se pare cea mai apropiată 
de dramaturgia lui Samuel Beckett. Aceleași fiinţe aflate la jumătatea drumului între 
real şi ireal, care nu reușesc să se desprindă din promiscuitatea unei existenţe amorfe, 
pustii, stupide, aceeași imposibilitate de a comunica o idee, aceeași întrebare, dacă există 
vreo idee de comunicat. Eroii lui Ionescu din Scaunele, ca şi cei ai lui Beckett din 
Aşteptindu-l pe Godot, se îndreaptă spre moarte într-o agitaţie care e totuna cu tăcerea 
şi nimicul, aprinși de o speranţă inutilă, absorbiți de uitare. lar pe altarul acestor două 
tragedii în care fiinţele nu au grandoare, timpul nu înseamnă progresie și destinul se 
numeşte inerție, arde flacăra grotescului. 


Fireşte că noi nu putem împărtăși punctul de vedere al lui Eugen Ionescu din 
Scaunele. Oare ceea ce defineşte, totdeauna și oricînd, o viaţă de om este absenţa unei 
semnificaţii ? Oare orice acţiune umană se nutrește numai din vanitate şi este încoronată, 
sumbru și definitiv, de zădărnicie? Exclusivismul acestei poziţii sare imediat în ochi. 
Ideea că existenţa este un inevitabil și absurd eşec poate fi sugerată numai de imaginea 
morţii. Dar cum am putea uita că moartea este, cum zicea un poet, doar „o parte a 
vieţii“, chiar dacă cea mai grea, şi că ne definim — în mod suprem — ca oameni prin 
atitudinea faţă de neant, prin forţa cu care însemnăm trecerea noastră prin lume, prin 
fertilitatea acţiunilor noastre într-un context istoric? 

Unul din comentatorii cei mai avizaţi ai lui Eugen Ionescu (Serge Doubrovski) 
socoate că piesele dramaturgului nu fac decît să sublinieze absurdul şi niciodată să-l 
depășească. lar acest punct de vedere a devenit un poncif al criticii occidentale. Nu 
credem că lucrurile stau chiar astfel. Şi aceasta, nu numai pentru că simplul fapt de a 
prezenta absurditatea implică existenţa raţiunii şi a speranţei, dar și fiindcă în scrisul 
lui Eugen Ionescu revelaţia absurdului se însoţeşte cu neliniștea, dar și cu revolta. E 
desigur o revoltă nedeterminată, fără un explicit caracter social şi istoric, ceea ce îl 
îndreptăţea pe Sartre să-i reproșeze dramaturgului maniera abstractă de a considera 
condiţia umană și să-i impute că revolta sa se traduce în cele din urmă printr-un pesi- 
mism al inacţiunii. Dar Eugen Ionescu face totuși procesul sclerozării formelor de viaţă 
burgheze. De altfel, rareori un autor a arătat cu mai multă violenţă ceea ce este stereotip 
uniform și maşinal în această civilizaţie. 

Spectacolul Teatrului „Nottara“ are meritul de a nu fi restrîns sfera de idei a 
piesei şi de a nu o fi sărăcit de toate aceste implicaţii ori chiar contradicții. Punînd în 
scenă Scaunele, George Rafael s-a preocupat să scoată în relief amestecul deconcertant 
de tragic şi de comic al piesei și se poate spune că a izbutit pe linia unei remarcabile 
limpezimi și simplităţi. Regizorul s-a ferit să alăture imaginilor piesei propriile sale ima- 


73 


WWW .cimec.ro 


Ileana Predescu (Bătrina), Nicelae 
Wolez (Oratorul), Constantia 
Rauțchi (Bătrînul) 


gini despre piesă și să creeze, prin suprapuneri, o complicată și inutilă algebră. Și a 
procedat cum nu se poate mai bine, căci nu credem că Scaunele suportă artificii scenice. 
A lăsa textul să vorbească singur e și aceasta o dovadă de tact artistic... Şi de cultură. 
Totul stă, în această piesă, în ritmul cinematografic în care se perindă cele mai opuse 
stări de suflet, în alternarea tăcerilor cu o agitaţie mecanică, în trecerea de la momente 
searbede şi moarte la altele cind tensiunea atinge paroxismul. Actorii au fost astfel 
îndrumați încît să dea impresia unor fiinţe de o superficialitate iremediabilă, vecină cînd 
cu emoția, cînd cu nerozia, reduși la un schelet de simţăminte devenite ticuri și de ticuri 
devenite simțăminte. Regia a ştiut să arate că viața lor e o reprezentare a acestui non- 
sens, a minciunilor, a păcălelilor, a iluziilor sub care se ascunde un pustiu. 

Spectacolul Teatrului „Nottara“ (scenografia Dan Nemţeanu) se desfășoară într-un 
cadru nud, fără ornamente, părăginit, între ziduri cenușii. Nenumărate uși se deschid 
spre nicăieri, parcă pentru a sugera fiecare că aceste porţi sînt iluzorii, că toate nu duc 
niciunde. Personajele ies printr-o ușă, intră prin alta, fac mecanic, de nenumărate ori, 
înconjurul acestei camere goale, unde privirea nu găsește nici un punct de reper, nici 
un obiect pe care să se odihnească, și unde doar scaunele există, dar și ele pentru a 
evoca nişte fantome și un vid pe care nu ai cum să-l populezi. Impresia e copleșitoare. 

În rolul bătrinei, Ileana Predescu demonstrează încă o dată virtuțile unei actriţe 
cu sensibilitate bogată, cu imaginaţie liberă, dotată cu o mare supleţe artistică. Ea a 
izbutit să joace pe toate laturile un rol în care trebuia să sublinieze cu luciditate ceea 
ce înseamnă o conștiință stinsă, moartă, un rol în care se trece fulgerător de la melan- 
colie la exuberanţă, solicitînd actriţei cînd o spontaneitate candidă, cînd puterea de a 
sugera imaginea uzurii cu convențiile sociale. Ileana Predescu evoluează cu rafinament pe 

hotarul foarte delicat al unui personaj-paiaţă, despre care te întrebi mereu dacă e real 
sau fals, fiind totdeauna verosimil. 

Pe bătrin l-a interpretat Rauţchi, actor original, inventiv, scoţind la iveală, în 
primul rînd, vanitatea şi meschinăria iluziilor care l-au călăuzit o viaţă întreagă, îngim- 
[ările, suspinele, egoismul, dorința de a se elibera de o inferioritate socială. Jocul său 
a avut ceva din costumul bălțat al unui bufon tragic, lipsit de un rege căruia să-i 
slujească, să-i agrementeze plictisul, să-l urască, să i se opună. Un bufon fără un suveran, 
împăcat cu urîtul existenţei, ocupînd centrul scenei şi covirşit de vanitatea acestei 
împrejurări. 

O apariţie stranie o prilejuieşte oratorul (Nicolae Wolcz), acest personaj vetust şi 
ridicol, incapabil să articuleze un cuvint şi zbătindu-se dramatic între propriile sale 
biiguieli, închis pentru totdeauna în lumea unor formule sortite să rămînă oculte. Din 
păcate, aşa cum ni-l prezintă regizorul, el se denunţă prea devreme şi efectul de surpriză 
este mult diminuat. 


k*k 


Spectacolul Teatrului „Nottara“ ne prilejuiește cunoașterea exactă a unui scriitor 
care discută mereu în opera sa despre sensul existenței umane, încercînd să adune în 
piesele lui, ca într-o arcă biblică, cele mai diverse cupluri (Bérenger şi Daisy din 
tinocerii, El și Ea din Delir în doi, Bérenger și Regina tinără în Regele moare), pentru 
a constitui un nou univers artistic. 


B. Elwin 

